SKRIFTLIG FORESPØRGSEL P-1171/03

af Chris Davies (ELDR) til Kommissionen

(24. marts 2003)

Om: Den spanske nationale vandplan og Kommissionens evne til at læse dokumenter

Som svar på spørgsmål H-0810/02(1) fra december meddelte Kommissionen, at de spanske myndigheder i deres svar fra juli 2002 på Kommissionens skrivelse fra maj 2002 giver supplerende oplysninger om den spanske nationale vandplan, men ikke henviser til en stigning i saltkoncentrationen på 20 % 50 % i den nedre del af Ebro-floden.

Kommissionens opmærksomhed henledes på bilag C19 (s. 112) i det spanske svar fra juli 2002, hvor det fastslås, at man må konkludere, at der kan forventes en stigning i saltkoncentrationen i den nedre del af Ebro-floden på 20 % 50 % som følge af gennemførelsen af alle de planlagte langsigtede kunstvandingsprojekter (der dækker ca. 500 000 ha).

Det bemærkes, at der ikke henvises til dette forhold i det centrale dokument fra de spanske myndigheder, hvor konklusionerne vedrørende Ebro-floden (s. 12) går ud på, at der fra en kvalitativ synsvinkel ikke kan konstateres særlig markante virkninger, selv ikke hvis det forudsættes, at samtlige planlagte kunstvandingsprojekter bliver en realitet. Ikke desto mindre bliver spørgsmålet om saltkoncentrationen tydeligvis omtalt i bilag C19.

Hvordan vil Kommissionen i lyset af disse nye oplysninger sikre, at Spanien i overenstemmelse med vandrammedirektivet respekterer sin forpligtelse til at undgå en yderligere forringelse af vandkvaliteten i denne flod, nu da saltkoncentrationen må forventes at stige?

(1) Skriftligt svar af 17.12.2002.

Svar afgivet på Kommissionens vegne af Margot Wallström

(15. maj 2003)

I Kommissionens svar på den foregående forespørgsel om det samme emne (mundtlig forespørgsel H-0810/02 fra C. Davies(1)) antoges det, at det ærede medlem henviste til de mulige virkninger af den foreslåede omledning af Ebro for saltindholdet i denne flods nedre løb. Kommissionen har nu forstået, at spørgsmålet gælder den forringelse af vandkvaliteten, der må formodes at ske som følge af de ændrede vandforbrugsmønstre i Ebro-bækkenet. Disse foruddiskonterede ændringer har ingen forbindelse med spørgsmålet om den foreslåede Ebro-omledning.

Ifølge den spanske vandplan regnes der med en betydelig forøgelse af det kunstvandede areal i Ebro-bækkenet i løbet af de kommende 20 år. Det er muligt, at dette kan føre til en samlet forøgelse af vandets saltindhold/ledningsevne i flodens nedre løb. I dag er ledningsevnen i Ebros nedre løb på cirka 1 000 mikrosiemens (til sammenligning hermed er ledningsevnen i havvand indtil 100 gange højere).

Vandrammedirektivet(2) kræver, at der opnås en god økologisk og kemisk tilstand for alt overfladevand inden 2015. Det er klart, at en betydelig forøgelse af ledningsevnen i vandet i Ebros nedre løb som følge af øget kunstvanding i landbruget vil kunne bringe opfyldelsen af dette mål i fare. De spanske myndigheder bliver nødt til at tage dette spørgsmål op

i forbindelse med udarbejdelsen af forvaltningsplanen for flodbækkenet og programmerne med foranstaltninger, der skal træffes for Ebro-floden i henhold til vandrammedirektivet.

(1) Skriftligt svar af 17.12.2002.

(2) Europa-Parlamentets og Rådets direktiv 2000/60/EF af 23. oktober 2000 om rammerne for Fællesskabets vandpolitiske foranstaltning, EFT L 237 af 22.12.2000.